พระมหากษัตริย์ต่างประเทศเสด็จพระราชดำเนินเยือนประเทศไทย เพื่อทรงเข้าร่วมงานพระราชพิธีถวายพระเพลิงพระบรมศพฯ
เมื่อวันที่ 24 ต.ค.2560 เวลา 19.25 น. สมเด็จพระราชาธิบดีทูโพ ที่ 6 และสมเด็จพระราชินีนานาสิปาอู แห่งราชอาณาจักรตองกา เสด็จพระราชดำเนินโดยเครื่องบินของบริษัท การบินไทย จำกัด มหาชน เที่ยวบินที่ทีจี 492 ถึงท่าอากาศยานนานาสุวรรณภูมิ จังหวัดสมุทรปราการ  ในการนี้ สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้ พลเอกสุรยุทธ์ จุลานนท์  องคมนตรี เป็นผู้แทนพระองค์ เฝ้าทูลละอองธุลีพระบาท รับเสด็จ  ณ  ห้องรับรองพิเศษท่าอากาศยานนานาชาติสุวรรณภูมิ จังหวัดสมุทรปราการ  และนายดอน ปรมัตถ์วินัย รัฐมนตรีว่าการกระทรวงการต่างประเทศ พร้อมข้าราชการ เฝ้าทูลละอองธุลีพระบาทรับเสด็จ ในนามรัฐบาลไทย  
		ราชอาณาจักรไทยและราชอาณาจักรตองกา สถาปนาความสัมพันธ์ทางการทูตระหว่างกัน เมื่อวันที่ 27 กรกฎาคม 2537  มีความสัมพันธ์กันในระดับพระราชวงศ์อย่างแน่นแฟ้น  โดยสมเด็จพระราชาธิบดีทูโพ ที่ 6 เสด็จพระราชสมภพเมื่อวันที่ 12 มิถุนายน  2502 เป็นพระมหากษัตริย์แห่งราชอาณาจักรตองกา รัชกาลปัจจุบัน และเป็นพระราชโอรสองค์สุดท้องของสมเด็จพระราชาธิบดีเตาฟาอาเฮา ตูโปอู ที่ 4 กับสมเด็จพระราชินีฮาลาเอวาลู มาตาอาโฮ อาโฮเมเอ และเป็นพระอนุชาของสมเด็จพระราชาธิบดีจอร์จ ตูโปอูที่ 5  พระองค์ดำรงพระราชอิสริยยศเป็นมกุฎราชกุมารของตองกา เมื่อปี 2549 ในระหว่างนั้น เคยเสด็จพระราชดำเนินเยือนประเทศไทย และทรงเคยดำรงตำแหน่งเป็นนายกรัฐมนตรีตองกา ด้วย


		  ทั้งนี้ สมเด็จพระเทพรัตนราชสุดาฯ สยามบรมราชกุมารี ได้เคยเสด็จพระราชดำเนินเยือนตองกาอย่างเป็นทางการ 2 ครั้ง ครั้งแรกในปี 2539 และครั้งที่ 2 ปี 2551 เพื่อทรงเข้าร่วมในพระราชพิธีราชาภิเษกของสมเด็จพระราชาธิบดี จอร์จ ทูโพ ที่ 5


		เวลา 11.00 น.  สมเด็จพระราชาธิบดีจิกมี เคเซอร์ นัมเกล วังชุก และสมเด็จพระราชินี เจตซุน เพมา วังชุก แห่งราชอาณาจักรภูฏาน  เสด็จพระราชดำเนินโดยเครื่องบินของสายการบิน ภูฏาน ดรุก แอร์ (Bhutan Druk Air) เที่ยวบินที่ เคบี 150  ถึงท่าอากาศยานนานาชาติสุวรรณภูมิ จังหวัดสมุทรปราการ


		  ในการนี้ สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้ พลเอก สุรยุทธ์ จุลานนท์ องคมนตรี เป็นผู้แทนพระองค์ เฝ้าทูลละอองธุลีพระบาท รับเสด็จ  ณ ห้องรับรองพิเศษท่าอากาศยานนานาชาติ สุวรรณภูมิ  และพลเอก อนันตพร กาญจนรัตน์ รัฐมนตรีว่าการกระทรวงพลังงาน พร้อมข้าราชการ เฝ้าทูลละอองธุลีพระบาทรับเสด็จ ในนามรัฐบาลไทย  เพื่อทรงร่วมงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช ในวันที่ 26 ตุลาคม 2560  ณ  มณฑลพิธีท้องสนามหลวง ในฐานะแขกของรัฐบาลไทย
		ทั้งนี้ ราชวงศ์ไทยและราชวงศ์ภูฏานมีความสัมพันธ์อันแน่นแฟ้น  โดยเมื่อปี 2549  สมเด็จพระราชาธิบดีจิกมี เคเซอร์ นัมเกล วังชุก  ในขณะนั้นดำรงพระราชอิสริยยศเป็นมกุฎราชกุมารและเป็นพระราชอาคันตุกะ ที่มีพระชนมายุน้อยที่สุดในหมู่ราชวงศ์ที่เสด็จพระราชดำเนินมาทรงร่วมในพระราชพิธีฉลองสิริราชสมบัตริครบ 60 ปี พระบาทสมเด็จพระปรมินทรมหาภูมิพลอดุลยเดช  นอกจากนี้ ยังทรงเรียนรู้หลักการทรงงาน  การปกครอง ของพระบาทสมเด็จพระปรมินทรมหาภูมิพลอดุลยเดช ว่า ทรงเป็นแบบอย่างในการพัฒนาประเทศ โดยเมื่อวันที่ 16 ตุลาคม 2559 ได้เสด็จพระราชดำเนินมายังพระที่นั่งดุสิตมหาปราสาท ในพระบรมมหาราชวัง  เพื่อทรงวางพวงมาลาถวายราชสักการะพระบรมศพ พระบาทสมเด็จพระปรมินทรมหาภูมิพลอดุลยเดช และทรงร่วมในพระพิธีธรรมสวดพระอภิธรรมพระบรมศพฯ ด้วย 


		เวลา 17.58 น. สมเด็จพระราชาธิบดีเลตซีที่ 3 และสมเด็จพระราชินีมาเซเนต โมฮาโต เซเอโซ แห่งราชอาณาจักรเลโซโท  เสด็จพระราชดำเนินโดยเครื่องบินของสายการบินเอมิเรตส์แอร์ไลน์ เที่ยวบินที่ EK 418 ถึงยังท่าอากาศยานนานาชาติสุวรรณภูมิ จังหวัดสมุทรปราการ 


		 ในการนี้ สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้ พลเอก ดาว์พงษ์ รัตนสุวรรณ องคมนตรี เป็นผู้แทนพระองค์ เฝ้าทูลละอองธุลีพระบาทรับเสด็จ ณ ห้องรับรองพิเศษฯ  และพลเอก ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ พร้อมข้าราชการ เฝ้าทูลละอองธุลีพระบาท รับเสด็จ ในนามรัฐบาลไทย 
		สมเด็จพระราชาธิบดีเลตซีที่ 3 แห่งราชอาณาจักรเลโซโท เสด็จพระราชสมภพ เมื่อวันที่ 17 กรกฎาคม 2506  เป็นพระราชโอรสในสมเด็จพระราชาธิบดีโมโชโชที่ 2 กับสมเด็จพระราชินีมาโมฮาโต แห่งราชอาณาจักรเลโซโท  โดยสมเด็จพระราชาธิบดีเลตซีที่ 3 และสมเด็จพระราชินีมาเซเนต โมฮาโต เซเอโซ แห่งราชอาณาจักรเลโซโท ได้เสด็จพระราชดำเนินเยือนประเทศไทยอย่างเป็นทางการ ในเดือนมิถุนายน 2549 ตามคำกราบบังคมทูลเชิญของรัฐบาลไทย เพื่อทรงเข้าร่วมพระราชพิธีเฉลิมฉลองสิริราชสมบัติครบ 60 ปี ของพระบาทสมเด็จพระปรมินทรมหาภูมิพลอดุลยเดช รวมทั้งเสด็จพระราชดำเนินเป็นการส่วนพระองค์ ไปทรงเยี่ยมชมศูนย์ศึกษาการพัฒนาห้วยฮ่องไคร้ อันเนื่องมาจากพระราชดำริ จังหวัดเชียงใหม่ ด้วย

ข่าวในพระราชสำนัก สทท.